送康彥博文夫吉州教長句二十韻
作者：方回
朝代：宋

paragraphs: 廟廊謁賢飯吐哺，留子翰林不肯住。
閻公大學今儒宗，邀子同宿玉堂霧。
曰我天南有嚴親，滫瀡旨甘奉朝暮。
得一泮水廣文官，匹馬扁舟遂南渡。
未愛紅藥當階翻，但憶芝山携酒句。
江東自鄱泝江西，郡曰青原洲白鷺。
歐陽文逮周益公，誠齋詩傳楊長孺。
比戶弦誦家書燈，子往爲師異瓜戍。
人才爐冶入老手，鏌鋣干將由我鑄。
即今場屋已無用，五言省題八韻賦。
人心天理不可磨，秉彝物則常如故。
五天竺國身出神，三蓬萊山臂生羽。
緇黄引之入迷途，殘魄零魂應悔誤。
昌黎原道孟七篇，除蚘剗蟯剔魚蠹。
子當以此據臯比，正正邪邪明舉錯。
本根樹立謹心術，節目設張行法度。
子曾精讀萬卷書，子又遠遊萬里路。
諸生北面孰不服，窮理盡性擺傳註。
天民先覺敢自許，作成後進定無數。